Imtella' Novembru 27, 2021 Mijjiet ta' passiġġiera waslu l-Olanda mill-Afrika t'Isfel, b'61 minnhom ħarġu pożittivi għall-COVID-19. Huma qed jinżammu fi kwarantina f'lukandi qrib l-ajruport sakemm isiru aktar testijiet. Sa issa għadu mhux magħruf jekk humiex morda bil-varjant il-ġdid tal-COVID-19 – Omicron. Dan kompla jqajjem tħassib anke wara li lbieraħ ġie rrapportat li l-awtoritajiet Belġjani rrappurtaw l-ewwel każ fl-Ewropa tal-varjant il-ġdid tal-Covid li qed jissejjaħ B.1.1.529. Bħalissa, l-Olanda qed taffaċċja rekord ta' każijiet bil-COVID-19. Dan wassal biex il-pajjiż idaħħal lockdown parzjali, fosthom restoranti, bars u ħwienet iridu jagħlqu kmieni. Sadanitant, diversi pajjiżi madwar id-dinja qed jipprovaw jilqgħu milli l-virus jidħol f'pajjiżhom billi jimplimentaw diversi miżuri fosthom iwaqqfu vjaġġar lejn u minn pajjiżi fl-Afrika t'Isfel. Il-varjant il-ġdid qed iħasseb lix-xjenzati mediċi għax jinbidel malajr u għalhekk jaf il-vaċċini eżistenti ma jkunux effiċjenti kontrih. Il-President tal-Kummissjoni Ewropea Ursula von der Leyen qalet li huma kienu qed jieħdu dan il-varjant b'serjetà kbira u ħeġġet lin-nies jieħdu t-tilqima u l-booster. Malta wkoll implimentat miżuri biex tilqa' għall-varjant il-ġdid . Fil-fatt mil-lum se jitwaqqaf l-ivvjaġġar lejn u minn pajjiżi li fihom instab il-varjant il-ġdid tal-Covid-19.